DELTA ยอดขายเพิ่มหนุนกำไร Q1/60 โต 7.91% มาที่ 1.35 พันลบ.
DELTA ประกาศกำไร Q1/60 โต 7.91% มาที่ 1.35 พันลบ. จากปีก่อนมีกำไร 1.25 พันลบ. หลังยอดขายเพิ่มขึ้นในทุกกลุ่มผลิตภัณฑ์
25 เม.ย. 2560

บริษัทเดลต้า อีเลคโทรนิคส์ (ประเทศไทย) จำกัด (มหาชน) หรือ DELTA รายงานผลการดำเนินงานประจำไตรมาส 1/60 สิ้นสุดวันที่ 31 มี.ค.60 (รวมบริษัทย่อย) มีกำไรสุทธิ 1.35 พันล้านบาท หรือมีกำไรสุทธิ 1.08 บาทต่อหุ้น เพิ่มขึ้น 7.91% จากปีช่วงเดียวกันของปีก่อนมีกำไรสุทธิ 1.25 พันล้านบาท หรือมีกำไรสุทธิ 1.00 บาทต่อหุ้น

โดยไตรมาส 1/60 บริษัทมีกำไรเพิ่มขึ้นเนื่องจากมียอดขายเพิ่มขึ้น เพิ่มขึ้นร้อยละ 8.3 จากยอดขายในไตรมาสเดียวกันของปีก่อน โดยยอดขายเพิ่มขึ้นในทุกกลุ่มผลิตภัณฑ์ โดยเฉพาะยอดขายที่เพิ่มขึ้นของกลุ่มผลิตภัณฑ์เพาเวอร์ซิสเต็มส์ที่ใช้ในระบบโทรคมนาคม (Telecom power) ที่เพิ่มขึ้นร้อยละ 16.8 จากไตรมาสเดียวกันของปีก่อน โดยเฉพาะอย่างยิ่งการเพิ่มขึ้นของยอดขายในประเทศอินเดีย และสหรัฐอเมริกา
ซึ่งอุตสาหกรรมโทรคมนาคมในประเทศอินเดียซึ่งยังมีการเจริญเติบโตอย่างต่อเนื่อง และยังเป็นตลาดอินเตอร์เน็ตขนาดใหญ่เป็นอันดับสามของโลก ส่งผลให้บริษัทมีโอกาสทางการตลาดค่อนข้างสูง
นอกจากนี้ ยังมีการเพิ่มขึ้นของยอดขายกลุ่มผลิตภัณฑ์ Mobile Power Supplies ซึ่งเพิ่มขึ้นร้อยละ 10.9 จากไตรมาสเดียวกันของปีก่อน เนื่องจากยังมีความต้องการอย่างต่อเนื่องในตลาดอเมริกาในอุปกรณ์เครื่องมือช่าง และการเพิ่มขึ้นในยอดขายของกลุ่มผลิตภัณฑ์พัดลมอิเล็กทรอนิกส์ FMBG (Fan &amp; Thermal management) ที่เพิ่มขึ้นร้อยละ 6.1 จากไตรมาสเดียวกันของปีก่อน